P6_TA(2007)0170

Bortførelse af journalisten Alan Johnston i Gaza

Europa-Parlamentets beslutning af 26. april 2007 om bortførelsen af journalisten Alan Johnston i Gaza

Europa-Parlamentet,

- der henviser til forretningsordenens artikel 115, stk. 5,

A. der henviser til, at BBC-journalisten Alan Johnston blev bortført af bevæbnede mænd den 12. marts 2007, da han var på vej til sit hjem i Gaza By, og at ingen ved, hvor han har befundet sig siden den dato,

B. der henviser til, at Alan Johnston har opholdt sig i Gaza i de sidste tre år i en periode med stigende vold, netop for at oplyse omverdenen om, hvad der sker i Gaza,

C. der henviser til, at de palæstinensiske medier, offentligheden og politikere fra alle sider har fordømt kidnapningen og kræver, at han øjeblikkelig løslades, og at al kidnapning bringes til ophør, hvilket viser i hvilket omfang, lokalbefolkningen værdsætter hans arbejde,

D. der henviser til, at Den Palæstinensiske Myndigheds præsident Mahmoud Abbas offentligt har bekræftet, at der er troværdige beviser for, at Alan Johnston stadig er i live, og at han befinder sig under sikre forhold, og at der findes oplysninger om, hvilken gruppe der tilbageholder ham,

E. der henviser til, at ingen gruppe har påtaget sig ansvaret for Alan Johnstons bortførelse, som er blevet fordømt af præsident Abbas og alle ledere af de førende palæstinensiske bevægelser,

F. der henviser til, at 15 udenlandske journaliser ifølge Komitéen til Beskyttelse af Journalister, Journalister uden Grænser og Det Internationale Journalistforbund siden august 2005 er blevet kidnappet i Gazastriben, og at tusinder af journalister verden over dagligt stilles over for trusler om kidnapning, vold og intimidering,

G. der henviser til, at BBC med rette anses for et af verdens førende radio- og tv-selskaber, der opretholder værdierne upartiskhed, objektivitet og retfærdighed i sin rapportering,

H. der henviser til, at pressefriheden er af afgørende betydning for demokrati og respekt for menneskerettigheder og grundlæggende frihedsrettigheder i lyset af den væsentlige rolle, som den spiller for at sikre muligheden for frit at give udtryk for meninger og tanker og for at bidrage til borgeres effektive deltagelse i demokratiske processer,

1. kræver, at Alan Johnston straks og betingelsesløst løslades uskadt og bringes tilbage i sikkerhed;

2. udtrykker sin fulde støtte til Alan Johnstons familie under disse vanskelige omstændigheder og til hans kolleger og ledelsen i BBC, som utrætteligt har arbejdet for at opnå offentlig og politisk støtte til hans løsladelse;

3. udtrykker sin anerkendelse af Alan Johnstons resultater som en journalist af den højeste integritet, som har arbejdet for BBC i seksten år og navnlig har tilbragt de sidste tre år i Gaza, hvor han har været den eneste journalist fra en betydelig medieorganisation, der permanent har været udsendt i området;

4. udtrykker solidaritet med Det Internationale Journalistforbund og dets medlemsforbund, herunder sammenslutningen af palæstinensiske journalister i deres bestræbelser på at sikre Alan Johnstons løsladelse, og deres kampagne for en ny global forpligtelse til at bringe trusler mod uafhængig journalistik til ophør; minder i denne forbindelse om den appel, som Det Internationale Journalistforbund fremsatte over for lederne af Den Palæstinensiske Myndighed den 19. april 2007 med underskrifter fra 197 medlemmer af Europa-Parlamentet;

5. opfordrer Den Palæstinensiske Myndighed til at øge sin indsats for at sikre Alan Johnstons hurtige løsladelse og at sikre, at journalister i Gaza kan udføre deres arbejde uden trusler om kidnapning og chikane, at alle angreb mod journalister og andre civile efterforskes indgående, og at de ansvarlige retsforfølges;

6. opfordrer Kommissionens kontor for teknisk bistand på Vestbredden og Gaza-striben, EU-medlemsstaternes diplomatiske repræsentanter og den højtstående repræsentant for den fælles udenrigs- og sikkerhedspolitik (FUSP) til at styrke og koordinere deres indsats for at sikre Alan Johnstons løsladelse og støtte Den Palæstinensiske Myndigheds bestræbelser i denne forbindelse;

7. fordømmer denne og alle andre voldshandlinger og trusler mod den frie udøvelse af journalistik og ytringsfrihed; understreger, at journalisters sikkerhed må behandles som en prioritet af alle, som er knyttet til et åbent og demokratisk samfund, og at der bør ske fremskridt i retning af fred alle steder i overensstemmelse med resolution S/RES/1738 (2006), som De Forenede Nationers Sikkerhedsråd vedtog enstemmigt den 23. december 2006;

8. pålægger sin formand at sende denne beslutning til Rådet, Kommissionen, den højtstående FUSPrepræsentant, medlemsstaternes regeringer og parlamenter, Den Palæstinensiske Myndigheds præsident, Det Palæstinensiske Lovgivende Råd og FN's generalsekretær.

--------------------------------------------------